

Dubrovnik, 22.11.2019.

|  |  |
| --- | --- |
|  |  |

**PREDMET: Obrazloženje prijedloga financijskog plana ustanove Umjetničke galerije Dubrovnik za razdoblje 2020.-2022. godine**

# Opći podaci:

Umjetnička galerija Dubrovnik osnovana je 1945. kao muzej moderne i suvremene umjetnosti, a 1948. preseljena je u sadašnji prostor.

Zgrada Galerije prvotno je izgrađena (1935.-1939.) kao rezidencijalno-reprezentativna palača dubrovačkog brodovlasnika Bože Banca prema projektu istaknutih hrvatskih arhitekata Lavoslava Horvata i Harolda Bilinića u neorenesansno-gotičkom stilu, po uzoru na istaknute primjere dubrovačke urbane i ladanjske gotičke i renesansne arhitekture. Godine 1948. palača Banac pretvorena je u izložbeni prostor i muzej. U zbirci moderne i suvremene umjetnosti, koja obuhvaća likovna djela nastala od kraja XIX. st. do danas najzastupljeniji su klasični mediji skulptura, slikarstvo i grafika, ali se u međuvremenu formirala i vrijedna zbirka fotografije i video-radova. Muzejsku zbirku, ponajprije donacijama, sve više obogaćuju i djela međunarodnih umjetnika primjerice fotografa Roberta Farbera, Jana Fabrea, Ahmeta Ertuğa, Tonija Benettona.

Osim što vrlo pregledno dokumentira likovni život lokalne i šire sredine, zbirka moderne i suvremene umjetnosti posjeduje djela kojima može predstaviti heterogenost i bogatstvo likovnog stvaralaštva u Hrvatskoj, i to u pojedinim slučajevima vrlo bogatim izborom djela.

Umjetnička galerija Dubrovnik u svojoj izložbenoj djelatnosti sustavno radi na predstavljanju i manje poznatih autorskih, tematskih i stilskih opusa iz povijesti umjetnosti, obrađivanju nedovoljno poznatih aspekata modernih klasika te katalizira rad talentiranih, a nedostatno poznatih umjetnika.

U sklopu Galerije djeluje Galerija Dulčić Masle Pulitika, smještena u povijesnoj jezgri Dubrovnika, te Atelijer Pulitika u Tvrđavi sv. Ivana.

* **Galerija Dulčić Masle Pulitika**

Galerija Dulčić Masle Pulitika smještena je u kući koju je nakon Domovinskog rata obnovila hrvatska Vlada s namjerom da bude i memorijalni prostor američkog diplomata Ronalda Browna, nesretno stradaloga pri dolasku u Dubrovnik 1996. g. Od 2005. djeluje kao jedan od izložbenih prostora Umjetničke galerije Dubrovnik.

Osim prezentacije djela trojice istaknutih dubrovačkih autora, slikara dubrovačkih motiva i mediteranskog kolorita, Iva Dulčića (1916. - 1975.), Antuna Masle (1919. - 1967.) i Đure Pulitike (1922. - 2006.), od 2013. je na prvom katu u prostoru uz dodatne građevinske radove i povećanje izložbene površine, uspostavljen stalni postav, a na drugom katu priređuju se povremene izložbe drugih autora, bilo iz fundusa Umjetničke galerije Dubrovnik, bilo da je riječ o onima iz drugih zbirki, odnosno o predstavljanju recentne produkcije domaćih i stranih umjetnika.

* **Atelijer Pulitika**

Od 2008. g. u sastavu Umjetničke galerije Dubrovnik nalazi se i prostor bivšeg atelijera pokojnog slikara Đure Pulitike. Prostor je uz radove na stalnom postavu otvoren 2013. godine otvoren za javnost: u prostoru *in situ* slikareva atelijera rekreiran je njegov radni prostor, a u preostalom, većem dijelu, prostor je kontinuiranih, povremenih izložbi.Opći cilj

* 1. OPĆI CILJ

Opći ciljevi definiraju se iz registrirane djelatnosti, odnosno njegove same misije koja se očituje kroz skupljanje, čuvanje i istraživanje civilizacijskih, kulturnih i prirodnih dobara te njihova stručna i znanstvena obrada i sistematizacija u zbirke, trajno zaštićivanje galerijske građe, galerijske dokumentacije, galerijskih lokaliteta i nalazišta, njihovo neposredno i posredno predočavanje javnosti putem stalnih i povremenih izložbi, te objavljivanje podataka i spoznaja o galerijskog građi i galerijskoj dokumentaciji putem stručnih, znanstvenih i drugih obavijesnih sredstava. Te nadalje, sukladno provedenim analizama, razmotrenim razvojnim potrebama i problemima, u skladu sa misijom, donesena je vizija iz koje su proizašli navedeni opći ciljevi.

### Opći cilj 1. Razvoj muzejsko galerijske djelatnosti

Unapređenje osnovne djelatnosti Muzeja

**Način ostvarenja/aktivnosti:**

* + - Uvođenje novih aktivnosti u vezi postavljanja izložbi

Kombinirati komercijalne i edukativne sadržaje, popularizirati interpretaciju izložbi, poticati razmjenu izložbi, koristiti novu tehnologiju u interpretaciji građe, pratiti muzejske trendove i educirati se, poticati inovaciju u sadržaju, koncepciji i izvedbi, ostvarivati suradnju sa sektorima kreativnih industrija, uključivati publiku u interpretaciju građe. Izložbeni projekti predviđeni za sljedeću godinu uključuju velika imena hrvatske umjetničke scene te su za njih predviđena odvajanja iz izložbenog budžeta ovisno o zahtjevnosti projekta i financijskog okvira. Uz svaku izložbu predviđene su popratne edukativne aktivnosti za širi generacijski spektar.

* + - 1.1.2. Unapređenje izdavačke djelatnosti

Uz prateće, po mogućnosti što obimnije kataloge, tiskati i izdanja iz područja likovnih i drugih umjetnosti muzealstva i muzeologije, posebice dvije monografije predviđene planom: monografija dubrovačke umjetnice Dubravke Lošić te vodič po zbirci moderne i suvremene umjetnosti Umjetničke galerije Dubrovnik.

* + - 1.1.3.    Intenzivirati programske aktivnosti u izvansezonskom periodu

Intenzivirati programske aktivnosti u izvansezonskom periodu, osnažiti odnose s lokalnom publikom, voditi evidenciju o broju lokalnih/regionalnih posjetitelja. Ciljano ostvariti veći broj posjetitelja mimo razdoblja turističke sezone putem dodatnim prezentacija, predavanja i edukativnih radionica.

### Opći cilj 2. Unaprjeđenje prostora galerije

Zgradu umjetničke galerije u cjelini staviti u funkciju iznimnih muzejskih programa i aktivnosti

**Način ostvarenja/aktivnosti:**

* + - Uređenje i opremanje infrastrukture
    - Osiguranje tehničkih uvjeta

Potrebno je nastaviti s procesom rekonstrukcije palače Banac sa pripadajućim terasama sve u svrhu unaprjeđenja optimalnije uporabe muzejskih resursa.Planom je predviđena zamjena klimatskog sustava u depou i ugradnja klimatskog sustava u Atelijeru Pulitika, kupnja i održavanje vanjskih otvora uz zaštitu od opasnosti salinizacije, postavljanje videonadzora u izlagalačkom prostoru Galerije Dulčić Masle Pulitika, zamjena rasvjetnih tijela u arkadama na glavnoj taraci Umjetničke galerije Dubrovnik, nabava novog softverskog programa za odrđavanje službenog muzejskog servera, rekonstrukcija nadstrešnice na gornjim taracama Umjetničke galerije Dubrovnik.

**Planirani rashodi 2020. godine 6.078.700,00 kn financirat će se iz sljedećih izvora prihoda:**

1. Opći prihodi i primici (prihodi iz gradskog proračuna) 5.848.800,00 kn
2. Prihodi od vlastite djelatnost 49.900,00kn
3. Donacije 5.000,00 kn
4. Pomoći 175.000,00 kn

**Planirani rashodi 2021. godine 6.040.000,00 kn financirat će se iz sljedećih izvora prihoda:**

1. Opći prihodi i primici (prihodi iz gradskog proračuna).5.800.000,00 kn

2. Prihodi od vlastite djelatnost 100.000,00kn

3. Donacije 40.000,00 kn

4. Pomoći 100.000,00 kn

**Planirani rashodi 2022. godine 6.150.000,00 kn financirat će se iz sljedećih izvora prihoda:**

1. Opći prihodi i primici (prihodi iz gradskog proračuna).5.800.000,00 kn

2. Prihodi od vlastite djelatnosti 150.000,00kn

3. Donacije 100.000,00 kn

4. Pomoći 100.000,00 kn

U nastavku se daje detaljan pregled po programima/projektima:

|  |  |
| --- | --- |
| NAZIV PROGRAMA  **ADMINISTRACIJA I UPRAVLJANJE**  18119001 | **UKUPNO:**  **4.893.300,00 KN** |
| OPIS PROGRAMA:  Program Administracija i upravljanje obuhvaća Rashode poslovanja (3) i Rashode za nabavu proizvedene dugotrajne imovine (4).   * **3 Rashodi poslovanja** obuhvaćaju 31 Rashode za zaposlene, 32 Materijalne rashode i 34 Financijske rashode. * 31 Rashodi za zaposlene:   311 Plaće, 312 Ostali rashodi za zaposlene, te 313 Doprinosi na plaće za 2019. godinu izračunati su na temelju 27 zaposlenih.   * 32 Materijalni rashodi:   321 Naknade troškova zaposlenima, 322 Rashodi za materijal i energiju, 323 Rashodi za usluge, 329 Ostali nespomenuti rashodi poslovanja – izračuni su temeljeni na iznosima ukupnih mjesečnih računa za 2019. godinu, te planiranih troškova koji se očekuju u 2020. godini.   * 34 Financijski rashodi – Troškovi su predviđeni na osnovu planiranih troškova u 2019. godinu u usporedbi na troškove iz 2020. godine * **4 Rashodi za nabavu nefinancijske imovine** odnose se na Rashode za nabavu proizvedene dugotrajne imovine. * 422 Postrojenja i oprema: * 424 Knjige, umjetnička djela i ostale izložbene vrijednosti   Troškovi su predviđeni na osnovu planiranih troškova u 2020. godini, te uz usporedbu na troškove iz 2019. godine |  |
| **Rashodi za zaposlene:** odnose se na plaće i doprinose za dvadesetdevet zaposlenih kao i neoporezive primitke po osnovi naknada, nagrada i potpora radnicima.  U odnosu na 2019. godinu ovi su rashodi uvećani za 214.700 kuna zbog planiranog novog zapošljavanja za radno mjesto kustos i muzejski pedagog. | **3.524.200,00 kn** |
| **Materijalni rashodi:** odnose se na sistematski pregleda djelatnika na pokriće troškova službenih putovanja, rashoda za režije, nabave uredskog i arhivskog materijala, usluge održavanja računalnih programa, usluge student servisa, naknada za članove upravnog vijeća ustanove, leasing- kombi vozilo za službene potrebe Umjetničke galerije Dubrovnik, zakupnina skladišnog prostora, kupnja i održavanje vanjskih otvora uz zaštitu od opasnosti salinizacije, zamjena rasvjetnih tijela u arkadama na glavnoj taraci, uređenje fasade ispod arkada na glavnoj taraci Umjetničke galerije Dubrovnik, rekonstrukcija nadstrešnice na gornjim taracama Umjetničke galerije Dubrovnik, uređenje vrta na sjevernoj strani Vile Banac.  U odnosu na 2019. godinu ovi su rashodi uvećani za 209.650,00 kn zbog uvođenja sistematskog pregleda djelatnika, leasing- kombi vozilo za službene potrebe Umjetničke galerije Dubrovnik kupnja i održavanje vanjskih otvora uz zaštitu od opasnosti salinizacije, zamjena rasvjetnih tijela u arkadama na glavnoj taraci, uređenje fasade ispod arkada na glavnoj taraci Umjetničke galerije Dubrovnik, rekonstrukcija nadstrešnice na gornjim taracama Umjetničke galerije Dubrovnik, uređenje vrta na sjevernoj strani Vile Banac. | **1.095.100,00 kn** |
| **Financijski rashodi:** odnose se na baknarske naknade i naknade platnog prometa. | **10.000,00 kn** |
| **Rashodi za nabavu nefinancijske imovine:** odnose se na zamjenu klimatskog sustava u depou s novim i kupnju i ugradnju klimatskog sustava u Atelijeru Pulitika, ugradnja videonadzora u izlagalačkom prostoru Galerije Dulčić Masle Pulitika, nabava novog softverskog programa za održavanje službenog muzejskog servera, otkup djela likovnih umjetnika, nabava stručne literature i knjižnične građe.  U odnosu na 2019. godinu rashodi su uvećani za 164..000,00 kuna zbog planirane ugradnje klimatizacijskog sustava u Atelijeru Pulitika, zamjenu klimatskog sustava u depou s novim, ugradnja videonadzora u izlagalačkom prostoru Galerije Dulčić Masle Pulitika, nabava novog softverskog programa za održavanje službenog muzejskog servera. | **259.000,00kn** |
| IZVORI FINANCIRANJA :  1. Iz gradskog proračuna  25. Vlastiti prihodi | **4.888.300,00 kn**  **5.000,00 kn** |

|  |  |
| --- | --- |
| NAZIV PROGRAMA  **REDOVNI PROGRAMI**  18120001 | **UKUPNO:**  **1.185.400,00 KN** |
| OPIS PROGRAMA:  Tijekom 2020. godine predviđena je realizacija trinaest (13) izložbenih projekata, koje prate izdavački projekti u vidu kataloga i drugih popratnih publikacija, te nekoliko projekata restauracije i pedagoške djelatnosti, primarno likovnih radionica za djecu osnovnoškolskog uzrasta.  Umjetnička galerija Dubrovnik svoju viziju temelji na intenzivnom radu privlačenja što većeg broja lokalne i međunarodne publike pružajući im kvalitetne programe priređene s umjetnicima, kustosima, znanstvenicima, udrugama, fondacijama i drugim muzejskim ustanovama. Programi uključuju istraživanje i valorizaciju samog grada Dubrovnika u umjetnosti 20. stoljeća, obradu “zaboravljenih” autora dubrovačke likovne scene te revalorizaciju opusa poznatijih dubrovačkih autora koji nisu u cijelosti obrađeni. Dubrovačka publika pokazala se kao publika koja iznimno cijeni napor stručnjaka u istraživanju tema bliskih dubrovačkoj publici te u velikom broju pohodi izložbe koje donose nova saznanja o autoru dubrovačkog podrijetla ili pojedincima koji su snažno obilježili razvoj kulture i intelektualne misli na ovom području.  Priređivanjem kvalitetnog programa otvara se mogućnost preseljenja ovih izložbi u druge hrvatske gradove, kao i u inozemstvo. Veliki je naglasak stavljen na suradnju Umjetničke galerije Dubrovnik s drugim renomiranim institucijama što će je postaviti u žarište hrvatske umjetničke scene. Planom za 2020. godinu predviđena je velika suradnja s Umjetničkim paviljonom u Zagrebu i respektabilnom povjesničarkom umjetnosti Leonidom Kovač na izložbi hrvatskog umjetnika s berlinskom adresom, Lovra Artukovića. Među važne naglaske u 2020. godini treba također izdvojiti retrospektivnu izložbu cijenjenog hrvatskog umjetnika Đura Sedera te veliku izložbu koja će biti ostvarena s Galerijom umjetnina Split pod naslovom Drugi grad, koja će okupiti suvremene splitske i dubrovačke umjetnike. Povodom stogodišnjice smrti pelješkog slikara Mata Celestina Medovića, predviđena je velika izložba u Umjetničkoj galeriji Dubrovnik.  Velike tematske i retrospektivne izložbe važnih autora omogućuju suradnju značajnih povjesničara umjetnosti, muzeja i istraživačkih centara pružajući mogućnost etabliranja Umjetničke galerije Dubrovnik i u znanstvenim krugovima. Ovakvi projekti kritičkog karaktera pak imaju veći međunarodni odjek što rezultira većom posjećenošću i većim uključivanjem zajednice u interpretaciji izložbenog sadržaja.  Osim valorizacije i aktualizacije naslijeđa likovne baštine u Dubrovniku i Hrvatskoj, Umjetnička galerija Dubrovnik obrađuje radove živućih umjetnika mlađe, srednje i starije generaciju priređujući im izložbe kritičkog i retrospektivnog karaktera za umjetnike starije generacije te objavljujući monografije u vlastitom nakladništvu.  Uz izložbenu djelatnost, Umjetnička galerija Dubrovnik veliku pozornost pridaje i edukativnim programima pa su tako uz već predviđene radionice u proljetnom terminu, u plan uvrštene i dvije posebne radionice s gostujućim umjetnicima Denisom Kraškovićem i Eugenom Varzićem kako bi polaznici bili upoznati i s velikim imenima hrvatske umjetničke scene i naučili nove tehničke metode stvaranja umjetničkih radova. |  |
| **Izložba Đura Sedera, kustos izložbe Feđa Gavrilović**  Izložba je zamišljena kao kritički pregled stvaralaštva jednog od najvažnijih hrvatskih slikara moderne, postmoderne i suvremene umjetnosti. Tijekom više od šest desetljeća Sederovo stvaralaštvo bilo je i ostalo do danas revolucionarno, intrigantno, pionirsko, a izložba je zamišljena kao kritički diskurs kustosa i umjetnika u svim razdobljima njegova djelovanja, ali i kronotop umjetnosti druge polovine dvadesetog stoljeća na uzorku od oko pedesetak djela. Sederovo slikarstvo doživjelo je nekoliko skokovitih stilskih promjena u vrlo dugom razdoblju nastanka koje će biti posebno naglašene na ovoj izložbi. Uz radove iz Sederova atelijera, za ovu izložbu će biti posuđene i slike iz mnogih hrvatskih muzeja i galerija te privatnih zbirki. | **SVEUKUPNO: 89.862,00 kn**  Grad Dubrovnik: 74.862,0 kn  Ministarstvo kulture RH: 10.000,00 kn  Vlastita sredstva: 5.000,00 kn |
| **Izložba Lovra Artukovića, kustosica Leonida Kovač**  Izložba konicipirana u suradnji s Umjetničkim paviljonom iz Zagreba predstavit će novi ciklus slika Lovra Artukovića, jednog od najpoznatijih hrvatskih slikara i međunarodno afirmiranog umjetnika koji već duže vrijeme živi i radi u Berlinu. Lovro Artuković je svojim, uvjetno rečeno, hiperrealističkim pristupom slikarstvu utjecao na cijelu jednu mlađu generaciju hrvatskih umjetnika. Svakim svojim novim ciklusom preispituje i problematizira slikarski medij kojemu je vjeran cijeli svoj stvaralački vijek. | **SVEUKUPNO: 114.715,00 kn**  **Financijski plan (kn)**  Grad Dubrovnik: 72.736,00 kn  Umjetnički paviljon: 31.979,00 kn  Ministarstvo kulture RH: 10.000,00 kn |
| **Instalacija Ljiljane Mihaljević, kustosica: Jelena Tamindžija**  Happening „Gozba“, prvi put predstavljen u Zagrebu 2010. godine u galeriji „Bačva“ uključuje raskošno postavljen švedski stol dužine 6 metara i visine 1.80 m u ulaznom prostoru Umjetničke galerije Dubrovnik. Prema riječima autorice izložbe, svi imaju privilegiju uvida u njegovu ponudu, ali ironijom sudbine, mnogi i uz tu ponudu ostanu gladni, jer je stol prilično visok, gotovo nedohvatan. | **SVEUKUPNO: 30.284,00 kn**  **Financijski plan (kn):**  Grad Dubrovnik: 25.284,00 kn  Ministarstvo kulture RH: 5.000,00 kn |
| **Izložba Denisa Kraškovića, kustosica Rozana Vojvoda**  Izložba Denisa Kraškoviča, jednog od nazanimljivijih hrvatskih kipara srednje generacije ponudit će presjek kroz njegovo kiparsko stvaralaštvo u vremenskom rasponu od dvadesetak godina, ali će biti zastupljeni i drugi mediji kojima se umjetnik izražava: crtež, slikarstvo i video umjetnost. Segment javne skulpture (*Kit*, *Morž*, *Janje*, *Neandertalac*...) predstavit će se foto-dokumentacijom s obzirom da je bitan dio Kraškovićeva opusa- njegove javne skulpture uistinu komuniciraju, utječu na prepoznatljivost ambijenta kojem su pridružene, osvajaju prostor. | **SVEUKUPNO: 85.155,00 kn**  **Financijski plan (kn)**  Grad Dubrovnik: 67.620,00 kn  Ministarstvo kulture RH: 10.000,00 kn  Vlastita sredstva: 7.535,00 kn |
| **Izložba Eugena Varzića, kustos izložbe: Vinicije Lupis**  Izložba renomiranog hrvatskog slikara Eugena Varzića prvo je autorovo samostalno predstavljanje u Umjetničkoj galeriji Dubrovnik. Riječ je o hiperrealistički naslikanim radovima većeg (150x150 cm), srednjeg formata (140x120) i manjeg formata (100x100 cm ) koji poniru u sferu intimnog, osobnog i svakodnevnog, s pričama o ljubavi i smrti kao trajnim likovnim izazovima kroz stoljeća, te krajobrazima grada i njegove okolice. | **SVEUKUPNO: 77.862,00 kn**  **Financijski plan (kn)**  Grad Dubrovnik: 63.465,00 kn  Ministarstvo kulture RH: 10.000,00 kn  Vlastita sredstva: 5.000,00 kn |
| **DRUGI GRAD** - izbor radova suvremenih dubrovačkih i splitskih umjetnika  Izložba otvara dijalog suvremenih dubrovačkih i splitskih umjetnika u odnosu na zajedničke teme prvenstveno problematiku življenja u gradovima koje galopirajući razvoj turizma pretvara u destinacije, mjesta za jednokratnu upotrebu, suvernice i kulise skupih produkcija poput planetarno popularne serije Game of Thrones. Predstavlja umjetnike koji na manje ili više transparentan, ali uvijek antipamfletistički i kompleksni način progovaraju o ugroženosti javnog prostora, apartmanizaciji, betonizaciji i utrci za novcem, izokrenutim vrijednostima kao i novim pojavama kao što su sve češća povlačenja građana u zadnje oaze humaniteta pred stampedom turista.  Još jedan, ne manje značajan, povod ovakvoj izložbi je uspostava međusobne komunikacije koja je, unatoč relativnoj blizini i srodnosti gradova, iznenađujuće rijetka i slaba. | **SVEUKUPNO: 123.955,00 kn**  **Financijski plan (kn)**  Grad Dubrovnik: 45.683,00  Grad Split: 53.272,00  Ministarstvo kulture RH (traženje UGD): 15.000,00  Vlastita sredstva (Umjetnička galerija Dubrovnik): 10.000,00 |
| **Izložba Skurjeni i nadrealizam**  Matija Skurjeni, čija su djela za vrijeme njegova dugog i burnog života, ušla u sve značajnije privatne i muzejske kolekcije i koji je izlagao 1962. u Parizu (Andre Breton ga je u knjizi dojmova izložbe „počastio“ nazvavši ga „očaravajućim slikarom“ ), danas je gotovo nepoznat mlađim generacijama šire i stručne javnosti. Izložba radnog naslova „Skurjeni i nadrealizam“, s radovima iz Muzeja Matija Skurjeni i drugih hrvatskih muzeja, kao i iz velikih privatnih zbirki hrvatskih kolekcionara obuhvaća istraživanje i revalorizaciju opusa ovog velikog umjetnika s osobitim aspektom na elemente nadrealizma u njegovom slikarstvu. | **SVEUKUPNO: 88.762,00 kn**  **Financijski plan (kn)**  Grad Dubrovnik: 57.660,00 kn  Muzej Matija Skurjeni: 21.102,00 kn  Ministarstvo kulture RH: 10.000,00 kn |
| **Izložba Katarine Alamat Kusijanović, kustosica Petra Golušić**  **U luku palače Sponze u prizemlju elegijski je distih latinski napisan: Fallere nostra vetant et falli pondera. Meqve pondero cvm merces, ponderat ipse Devs (**Naši utezi zabranjuju da se vara i bude prevaren, dok mjerim robu, mene mjeri sam Bog). Katarina Alamat Kusijanović ga koristi u seriji djela kao centralni motiv kojeg ispisuje izrezanog tj. fragmentiranog u slikama kredom, akrilikom na pleksigalsu i na zidovima instalacije u prostoru. Radi u visokom reljefu kredom pri čemu dominiraju bijeli radovi ali se služi i pozlatom ili ih stvara u crnom. | **SVEUKUPNO: 49.915,00 kn**  **Financijski plan (kn)**  Grad Dubrovnik: 39.915,00 kn  Ministarstvo kulture RH: 5.000,00 kn  Sponzori: 5.000,00 kn |
| **Instalacija s temom božićnog drvca u centralnoj dvorani UGD prilikom božićnog domjenka** | **SVEUKUPNO:**  **9.380,00 kn**  Autorski honorar za umjetnika: 2.380,00 kn  Materijalni troškovi: 7.000,00 kn  **Financijski plan (kn)**  Grad Dubrovnik: 9.380,00 kn |
| **Izložba *Portreti* Ane Opalić, kustosica Rozana Vojvoda**  Ana Opalić je renomirana dubrovačka fotografkinja sa zagrebačkom adresom koja se predstavlja serijom portreta (mahom Dubrovkinji i Dubrovčana), fotografijama nastalim u vremenskom razdoblju od 1997. godine do danas. Riječ je o autorici bliskim ljudima, članovima obitelji i prijateljima koje snima u dužim vremenskim intervalima osvješćujući kod promatrača prolazak vremena i krhke granice pojavnosti i osobnosti čovjeka. | **SVEUKUPNO: 52,874,00 kn**  **Financijski plan (kn)**  Grad Dubrovnik: 37.874,00 kn  Ministarstvo kulture: 10.000,00 kn  Vlastita sredstva: 5.000,00 kn |
| **Izložba Ivana Kujundžića, kustosica Anita Ruso**  Izložbom kiparskih radova iz serije *Molekula* svestrani umjetnik Ivan Kujundžić prvi put će se predstaviti u Dubrovniku. Djela iz serije *Molekula* inspirirana su znanstvenim modelima molekule vode u kojoj kipar vješto spaja atome vodika i kisika. Kipar koji najčešće izrađuje skulpture u kamenu ovaj put predstavlja se djelima izrađenima od inoksa, drva i metala. | **SVEUKUPNO: 63.314,00 kn**  **Financijski plan (kn)**  Grad Dubrovnik: 58.314,00 kn  Ministarstvo kulture: 5.000,00 kn |
| **Izložba Mata Celestina Medovića – izložba povodom stogodišnjice smrti slikara**  Izložba kojom se obilježava stogodišnjica smrti slikara obuhvatit će djela iz zbirke Umjetničke galerije Dubrovnik i privatne zbirke nasljednika velikog slikara iz Kune Pelješke. Riječ je o izboru pejzaža, slika sakralne motivike i portreta. Mato Celestin Medović, zajedno s dvije godine starijim Vlahom Bukovcem, utemeljitelj je hrvatskog modernog slikarstva i jedan od najvrednijih njegovih predstavnika. | **SVEUKUPNO: 69.734,00**  **Financijski plan (kn)**  Grad Dubrovnik: 59.734,00 kn  Ministarstvo kulture: 10.000,00 kn |
| **Izložba Ivone Šimunović, kustosica Jelena Tamindžija**  Nakon dugačke stanke u stvaralaštvu, akademska slikarica Ivona Šimunović posvetila se radu na seriji apstraktnih radova u kojima pokušava sažeti vlastitu preobrazbu makrokozmosa u mikrokozmos. Konstruirani svijet u kojemu prevodi događaje iz fizičkog svijeta platforma je na kojoj umjetnica provodi svojevrsno istraživanje svoje umjetnosti, ali i sebe u maniri ženskog pisma. Apstraktni oblici ulja na platnu poligoni su za proučavanje vlastitih životnih postupaka, pokazanih osjećaja, izrečenih misli, ali istovremeno i propitivanje njihovih antiteza: skrivenih želja, osjećaja kojih se bojimo izreći u strahu da se ne obistine, postupaka koje nikad nismo pokrenuli bojeći se procesa koji će iz njih proizići. | **SVEUKUPNO: 42.834,00 kn**  **Financijski plan (kn)**  Grad Dubrovnik: 32.834,00 kn  Ministarstvo kulture: 5.000,00 kn  Vlastita sredstva: 5.000,00 kn |
| **Izložba Ivane Pegan Baće, kustosica Petra Golušić**  Multimedijalna umjetnicaIvana Pegan Baćepredstavlja serecentnim video radom, s dva audio djela, knjigama umjetnice, dnevničkim zapisima / knjigama – radovima u kombiniranoj tehnici, fotografijama ispisanim u ink-jetu s tekstovima. Suvremena hrvatska umjetnica riječi i tekstove povezuje sa zvukom, uvodi ih u video zapise, ispisuje ih u knjigama, bilježi na stranicama dnevnika i na fotografijama. Autorica se bavi analizom uvjeta prostorne i predmetne percepcije i njezinih konceptualnih i jezičnih međuovisnosti. | **SVEUKUPNO: 42.192 kn**  **Financijski plan (kn)**  Grad Dubrovnik: 37.192,00 kn  Ministarstvo kulture: 5.000,00 kn |
| **Nakladnički program: Vodič po Zbirci moderne i suvremene umjetnosti UGD**  Jedan od prioriteta izdavačke djelatnosti Umjetničke galerije Dubrovnik u sljedećoj godini je Vodič po zgradi i zbirci Umjetničke galerije Dubrovnik, čija je priprema već u tijeku. Posljednji vodič tiskan je 1986. godine, dakle prije punih trideset godina. Vodič će se sastojati od uvodnih tekstova i vodiča po zbirci u užem smislu koji će uključiti bogatu foto-dokumentaciju umjetnina iz zbirke Umjetničke galerije Dubrovnik, te stručne opise i objašnjenja važnosti pojedinih djela unutar opusa pojednih umjetnika. U dva uvodna teksta obradit će se arhitektonski aspekt Umjetničke galerije Dubrovnik, nekadašnje vile bogatog dubrovačkog brodovlasnika Boža Banca, s obzirom da je Umjetnička galerija Dubrovnik ujedno i vrhunsko ostvarenje arhitekture između dva rata, te teksta koji će obraditi povijest zbirke, načine prikupljanja umjetnina, rast zbirke kroz vrijeme i njen profil. | **SVEUKUPNO: 50.250,00 kn**  **Financijski plan (kn)**  Grad Dubrovnik: 45.250,00 kn  Ministarstvo kulture RH: 10.000,00 kn |
| **Monografija Dubravke Lošić, autorica Margarita Sveštarov Šimat**  Monografija o dubrovačkoj likovnoj umjetnici Dubravki Lošić na preko 300 stranica donosi kritičku i kontekstualnu analizu opusa renomirane dubrovačke umjetnice i niz reprodukcija u boji njenih reljefa, tapiserija, slika, objekata, scenografija, radova na papiru, instalacija itd.. Dubravka Lošić zauzima važno mjesto u dubrovačkom modernom slikarstvu i uopće u hrvatskoj umjetnosti kraja 20. i početka 21. stoljeća. | **SVEUKUPNO: 186.561,00**  **Financijski plan (kn)**  Grad Dubrovnik: 186.561,00 kn |
| **Edukativne radionice, serija predavanja, subotnja kava u Galeriji, druženje s umjetnicima**  Edukativna djelatnost Umjetničke galerije Dubrovnik od 2017. godine, osim stručnih vođenja kroz izložbu i sporadičnih likovnih radionica, podrazumijeva kontinuirane **likovne radionice za djecu** uzrasta od 7-11 godina svaki dan osim nedjelje od veljače do lipnja, dva puta tjedno jer je likovnu edukaciju, osobito s obzirom na manjak nastave likovnog odgoja u osnovnoškolskom obrazovanju svakako nužno izjednačiti s drugim izvannastavnim aktivnostima koje djeca pohađaju. Primjerice, ako se sportske aktivnosti ili vježbe sviranja nekog instrumenta odvijaju dva puta tjedno, program likovnih radionica u UGD planirao se prema sličnom rasporedu, u suradnji s likovnim pedagozima, a prema dobrim primjerima iz prakse. Osim kontinuiranih likovnih radionica, Umjetnička galerija Dubrovnik planira suradnju s osnovnim školama Grada Dubrovnika u osmišljavanju **radionica tijekom terenske nastave** u prostoru Umjetničke galerije Dubrovnik, te **radionice s likovnim umjetnicima** koji izlažu u prostorima UGD. Za 2020. godinu planirane su likovne radionice s Eugenom Varzićem i Denisom Kraškovičem. Radionice s djecom planiraju se i tijekom obilježavanja **Noći muzeja** i **Međunarodnog dana muzeja**.  Edukativna djelatnost se odvija i **serijom predavanja o modernoj i suvremenoj umjetnosti** koje je od 2017.-2019. u Galeriji Dulčić Masle Pulitika bila vrlo intenzivna i odvijala se jedanput mjesečno. Održavala su se predavanja o bogatoj arhitektonskoj baštini ovog područja, te općenito o problematici arhitekture i urbanizma u suradnji s Društvom arhitekata iz Dubrovnika, a suradnju Umjetnička galerija Dubrovnik namjerava ostvariti i u 2020. godini. Umjetnička galerija Dubrovnik ostvarila je i suradnju s renomiranim povjesničarima umjetnosti koji su održali predavanja s temama iz nacionalne i svjetske umjetnosti 20. i 21. stoljeća. U planu za 2020. godinu je nekoliko različitih predavanja primjerice predavanje predavanje Barbare Vujanović, više kustosice Atelijera Meštrović o vezama Ivana Meštrovića i Čeha, predavanje izv.prof. dr.sc. Sanje Žaja Vrbica o likovnoj kritici u Dubrovniku u prvoj polovici dvadesetog stoljeća, predavanje Igora Zidića o Matu Celestinu Medoviću i predavanje Tonka Maroevića o Matiji Skurjeni. | **SVEUKUPNO: 102.097,00 kn**  **Financijski plan (kn)**  Grad Dubrovnik: 84.750,00 kn  Ministarstvo kulture RH: 10.000,00 kn  Vlastita sredstva: 7.347,00 kn |
|  |  |
| IZVORI FINANCIRANJA :   * 1. Iz gradskog proračuna (11)   2. Vlastiti prihodi(25)   3. Namjenski prihodi (55) | **960.500,00 kn 44.900,00 kn**  **180.000,00 kn** |